Publication: Magyar Közlöny
Issue: MK-2006-132 (Year: 2006, Number: 132)
Era: 2004-2010
Section: Melléklet az 1103/2006. (X. 30.) Korm. határozathoz
Paragraph Index: 70

2006. október 2006/132. szám Előszó Magyarország történelmi esély előtt áll. 2007 és 2013 között 22,4 milliárd eurós uniós támogatásban részesül, hogy felzárkózhasson a fejlett országokhoz. Ez uniós adófizetők pénze, amely a vidékfejlesztési támogatásokkal együtt közel 8000 milliárd forint. E hatalmas összeg sikeres felhasználásával megerősíthetjük meglévő adottságainkat és felszámolhatjuk azokat az akadályokat, amelyek visszahúzó erőként gátolták fejlődésünket. Néhány éven belül soha nem látott mértékben növekedhet a gazdaság, ha megtaláljuk versenytársainkra figyelve saját kitörési pontjainkat. A legtehetségesebbek kiugró teljesítménye közös jólétünk feltétele. Ha támogatjuk a társadalom megújulását, bővülni fog a foglalkoztatottak száma és számottevő mértékben csökken a szegénység. Egyre többen lesznek képesek arra, hogy előbbre lépjenek, és saját jövedelmükből tartsák el családjukat. A méltányos közteherviselés pedig megteremti majd a forrásokat arra, hogy az öngondoskodásra képtelenek számára a szolidáris társadalom méltányos életfeltételeket biztosítson. Ha összefogunk, sikerülni fog! Ez az egyszeri történelmi esély el is veszhet, ha nem vagyunk képesek felnőni a feladathoz. Ha a saját erősségeinkre építő offenzív stratégia helyett megalkuszunk a közhelyekkel. Ha néhány nagy és egymás hatását erősítő cél kiválasztása helyett a kimaradó csoportok nyomására a forrásokat szétforgácsoljuk. Ha a fejlesztést néhány presztizsberuházással akarjuk letudni a mindennapi aprómunka helyett. Ha a hosszú távú hatások helyett a sikert holnapi eredményekkel mérjük. Ha az éles globális versenyben való helytállás, majd a győztesek közé kerülés helyett a bezárkózást választjuk, és túlélésre rendezkedünk be. A felzárkózásban élenjáró országok példája azt mutatja, hogy olyan bátor és találékony, a foglalkoztatás kérdését is felölelő gazdaságfejlesztési koncepcióra van szükség, amely a társadalom igényeinek kielégítésére és a makrogazdasági stabilitásra egyaránt tekintettel van. A fejlesztési stratégiánkat meghatározó víziónk kidolgozása közben tehát nagyon sok szempontra kell tekintettel lennünk. Elképzeléseinket össze kell vetnünk egyrészt az ország jelenlegi állapotával és teherbíró képességével. Másrészt tudomásul kell vennünk, hogy a fejlesztési források felhasználásában egy önmagát is meghaladni akaró Európai Unió támaszt modernizációs kényszert jelentő elvárásokat. Számolnunk kell azzal is, hogy más, feltörekvő térségek, például a dél-kelet-ázsiai vagy dél-kelet-európai országok versenytársat jelentenek számunkra. Nyilvánvaló, hogy a felzárkózást megcélzó uniós tagállamként gazdaságunk már nem az alacsony bérekkel, hanem csak a magas hozzáadott értéket előállító termékeivel és szolgáltatásaival lehet versenyképes. Különösen akkor, ha nem legyőzendő ellenfélként tekintünk versenytársainkra, hanem mindenki számára gyümölcsöző együttműködésbe kezdünk velük. Az Európai Unió története azt példázza, hogy a hétköznapok kooperációja képes olyan kölcsönös bizalmat teremteni, amely az évszázados konfliktusokat feloldva évtizedes fejlődési távlatokat nyit meg. Ez a tanulság nem csak a globális versenyben, hanem régi belső konfliktusaink megoldáshoz is jó sorvezető! Fejlesztési stratégiánk csak több kormányzati intézkedés együttes hatására valósulhat meg. A tartós egyensúly megteremtése nélkül az ország eladósodása tovább nő és hosszú időre lemaradunk a fejlett országokhoz való felzárkózásban. Olyan államot akarunk, amelyet kevesebb kiváltság, nagyobb teljesítmény, kisebb bürokrácia és takarékosabb működés 2006/132. szám jellemez. Mindezek biztonságos finanszírozása érdekében növelni kell a bevételeket és csökkenteni a kiadásokat, hogy helyreálljon a megbomlott egyensúly. Az állam szerepének és az egyéni felelősségnek az újragondolása nélkül már a közeljövőben is fenntarthatatlan a jelenlegi jóléti rendszer annak ellenére, hogy a gazdaság növekedésétől már ma is túl sok forrást von el. Át kell tehát szervezni az állampolgárokat és a vállalkozásokat szolgáló közigazgatást. Meg kell újítani a mindenkit megillető egészségügyet, oktatást és a szociális rendszert, hogy jobb színvonalon lássák el feladatukat. Ezekre az alapokra építhetjük rá az uniós forrásból megvalósuló fejlesztéseket, amelyek hét év alatt egy fizikailag és társadalmában is megújult Magyarországot teremtenek. Addig azonban még sok közös munka vár ránk! Először a legégetőbb gondjaink orvoslására ki kellett jelölnünk azt a két legfontosabb célt, amelyek hatására a legtöbb ember élete jobbra fordul. Ezek a foglalkoztatás bővítése és a tartós gazdasági növekedés feltételeinek megteremtése. E két cél megvalósulásának hatását alig lehet egy olyan országban túlbecsülni, ahol a munkaképes korúak felének nincs munkája és az ország GDP-je az uniós átlag 2/3-át sem éri el. Vannak azonban olyan fontos céljaink is, amelyek a foglalkoztatásra és növekedésre fókuszáló fejlődési pályánk számára ellensúlyokat teremtenek. A fenntarthatóság és a kohézió követelménye olyan fékek, amelyek mindig figyelmeztetnek bennünket: csak hosszú távon is életképes folyamatokat szabad beindítanunk. A környezeti fenntarthatóság azt jelenti, természeti kincseinket megőrizzük, hogy így adhassuk tovább gyermekeinknek. A gazdasági fenntarthatóság érvényesülése azt jelenti, hogy a fejlesztések eredményeinek működtetése érdekében nem kell több adót fizetni. A társadalom fenntarthatósága alatt azt értjük, hogy egyre több embert teszünk képessé az öngondoskodásra és az ország egészéért érzett felelősség vállalására. A társadalmi és területi kohézió a szolidaritás eszméjének megjelenése. Azt üzeni, hogy mindenkire szükségünk van. Mindenkinek, az ország legelesettebb részén élő, legreménytelenebb helyzetben lévő polgáraink számára is megteremtjük a felemelkedés lehetőségét. A jó és közösen elfogadott célok azonban még nem elégségesek. Világos elvekre is szükségünk van ahhoz, hogy a fejlesztések hatására ne néhány év múlva újra megoldandó problémákat termeljünk. Az uniós források segítségével olyan fejlődési pályára kell állítanunk az országot, hogy majd e külső segítség nélkül is képesek legyünk megteremteni és fenntartani jólétünket. Ennek érdekében a következő elveket tartjuk szem előtt a fejlesztések során: • A meglévő rossz struktúrák fenntartása helyett támogatni kell a nagy állami elosztórendszerek és az állami közszolgáltatások reformját, sőt azok katalizátorává kell válni, • az állami kiadások szerkezetének átalakításával hozzá kell járulnia az újraelosztás mértékének csökkenéséhez, • az újraelosztás szerkezetén belül a foglalkoztatás terheit csökkenteni, a fogyasztás és a vagyon szerepét pedig növelni kell, • nem a magántőkét kell helyettesíteni, hanem a magántőke számára meg nem térülő beruházásokat kell támogatni, • azokat a fejlesztéseket kell támogatni, amelyeknek más területekre tovagyűrűző, multiplikátor hatásuk van, 2006/132. szám • olyan kultúraváltást kell támogatni, amely révén o növekszik a teljesítmény és az egyéni kezdeményezések megbecsültsége, o felértékelődik az öngondoskodás, o megerősödik a társadalmi szolidaritás és együttműködés, o felértékelődik az esélyegyenlőségnek és az esélyek újratermelődésének a követelménye, o társadalmi normává válik a jogkövetés és o megerősödik az egyének és a közösségek cselekvőképessége és szuverenitása. Ezen alapelvek alapján készült el az Új Magyarország Fejlesztési Terv, amely • megfogalmazza a foglalkoztatás bővülését és a gazdaság növekedését biztosító fejlesztési stratégiát; • kijelöli azokat a legfontosabb fejlesztési feladatokat, amelyek fenntartható módon biztosítják társadalmi, gazdasági és környezeti viszonyaink jobbá tételét; • olyan fejlesztési programokat jelöl ki, amelyek a hatékonyság érdekében alkalmazkodnak a társadalom és a gazdaság várakozásaihoz és változásaihoz, valamint felszabadítják az emberek és vállalkozásaik fejlesztési, újítási energiáit; • célul tűzi ki, hogy az országos és regionális programok egészítsék ki és támogassák egymást, hogy együttes és szinergikus hatásuk összességében mutasson túl a részcélok sikeres megvalósításán; • fő vonalakban vázolja a programok hatékony megvalósítására képes, a források felhasználását és széles körű hozzáférhetőségét biztosító, átlátható, egyszerű és gyors intézményrendszert. A Kormány vagy az állam egyedül nem képes a változásokat és fejlesztéseket végrehajtani, milliók közös munkájával érhetünk csak célba. A siker feltétele annak közös belátása, hogy az ország csak polgárai teljesítményéből építkezhet. A versenyképes gazdaság a feltétele a gazdasági növekedésnek, a foglalkoztatás bővítése pedig a szolidáris társadalomnak. Képessé kell tenni tehát polgárainkat arra, hogy megállják helyüket a versengő világban. És képessé kell tenni az államot arra, hogy a versenyből kimaradók számára szilárd támaszul szolgáljon. Ha az ország nem lesz képes alkalmazkodni a gyorsan változó világhoz, lehetetlenné válik értékrendünk fenntartása. Ha a tehetségeseket nem hagyjuk szárnyalni, ha a feltörekvőket nem támogatjuk abban, hogy megerősödjenek, akkor nem leszünk képesek arra sem, hogy a leszakadóknak biztonságot nyújtsunk. A Kormány az Új Magyarország Fejlesztési Tervvel, a foglalkoztatás bővítését és a gazdasági növekedés támogatását felvázolva új, fenntartható pályára kívánja állítani az országot. De csak a sikeresen pályázó és a fejlesztéseket meg is valósító vállalkozások, önkormányzatok, civil szervezetek, egyházak közreműködő segítségével képes ezt meg is valósítani. Csak nemzeti összefogással vagyunk képesek Magyarországot az élen járó országok sorába emelni. 2006/132. szám 2006/132. szám

Source: https://magyarkozlony.hu/hivatalos-lapok/edecebd6099bdb660eea77eb9d85b445c5421b2d/dokumentumok/dc29d9619f7c990742ef6d79a428b9bcf4995365/letoltes